ยูโอบีเร่ง ปรับดิจิทัล ลุยเอสเอ็มอี
ยูโอบี (ไทย) ยกเครื่องระบบเทคโนโลยีรองรับขยายฐานลูกค้าเอสเอ็มอี เจาะกลุ่มลูกค้าเดิมที่ยังไม่มีสินเชื่อ
29 ต.ค. 2565

ยูโอบี (ไทย) ยกเครื่องระบบเทคโนโลยีรองรับขยายฐานลูกค้าเอสเอ็มอี เจาะกลุ่มลูกค้าเดิมที่ยังไม่มีสินเชื่อ
นางสยุมรัตน์ มาระเนตร ผู้ช่วยกรรมการผู้จัดการใหญ่ ธุรกิจเอสเอ็มอี ธนาคารยูโอบี (ไทย) เปิดเผยว่า แผนยุทธศาสตร์ 5 ปี ระหว่างปี 2560-2564 จะเน้นผลักดันการพัฒนาโครงสร้างพื้นฐานให้บริการทุกประเภทอยู่บนระบบดิจิทัล เช่น ระบบขอสินเชื่อตั้งแต่คำขอถึงอนุมัติ การวิเคราะห์ข้อมูล การบริหารความเสี่ยง ธุรกรรมการเงิน สอดคล้องกับยุทธศาสตร์ 5 ปี ตั้งแต่ปี 2559-2563 ของธนาคารแม่ที่สิงคโปร์
สำหรับดิจิทัลแบงก์กิ้งของกลุ่มลูกค้าธุรกิจขนาดกลางและขนาดย่อม (เอสเอ็ม อี) ได้พัฒนาระบบการคัดกรองสินเชื่อขึ้นมาใหม่ และเริ่มทดลองใช้ในช่วง 2 ปีที่ผ่านมา จนล่าสุดระบบพร้อมใช้งานเต็มรูปแบบ โดยไทยเป็นประเทศแรกที่ใช้ระบบสินเชื่อดังกล่าว จากนั้นขยายการใช้ระบบใหม่ไปยังมาเลเซีย อินโดนีเซีย และสิงคโปร์
ทั้งนี้ ระบบดังกล่าวนำเทคโนโลยีวิเคราะห์ฐานข้อมูล และการเรียนรู้ของเครื่องมาใช้ เพื่อคัดกรองลูกค้าเบื้องต้นจากข้อมูลพื้นฐานอย่างธุรกรรมเดินบัญชี ว่าสอดคล้องกับข้อมูลที่ยื่นเป็นหลักฐานหรือไม่ และประเมินได้ว่าธุรกิจเป็นอย่างไร จากนั้นจึงจะเป็นการตัดสินใจของเจ้าหน้าที่สินเชื่อว่าจะปล่อยหรือไม่ ในขั้นสุดท้าย
นางสยุมรัตน์ กล่าวว่า แผนการเติบโตในกลุ่มลูกค้าเอสเอ็มอีปี 2560 มุ่งเติบโตอย่างรอบคอบ ซึ่งคาดว่าอัตราเติบโตใกล้เคียงกับปี 2559 ที่คาดว่าจะเติบโต 9% ปัจจุบันมียอดคงค้างสินเชื่อเอสเอ็มอีประมาณ 5 หมื่นล้านบาท โดยลูกค้าเอสเอ็มอี คือ ธุรกิจที่มียอดขายไม่เกิน 400 ล้านบาท วงเงินสินเชื่อไม่เกิน 40 ล้านบาท
สำหรับเป้าหมายธนาคารต้องการเพิ่มทั้งฐานลูกค้าและยอดสินเชื่อ โดยกลุ่มเป้าหมายหลัก คือ ลูกค้าเอสเอ็มอีที่ยังไม่ได้ใช้บริการสินเชื่อ มีแต่ธุรกรรมการเงินและเดินบัญชี บิซซูเปอร์ (Biz Super) ปัจจุบันมีอยู่ 4 หมื่นบัญชี  
อย่างไรก็ตาม ธนาคารได้ออกสินเชื่อไม่มีหลักประกันสำหรับธุรกิจ หรือ บิซมันนี่ (Biz Money) สำหรับลูกค้าธุรกิจที่มีเงินฝากและเดินบัญชีกับธนาคารอย่างน้อย 1 ปี ให้วงเงินสูงสุด 4 ล้านบาท ดอกเบี้ยต่ำ 12-15% ต่อปี เทียบกับตลาดที่ดอกเบี้ยอยู่ที่ 18-21% ที่ผ่านมาสินเชื่อดังกล่าวขยายตัวได้น่าพอใจ และสามารถควบคุมหนี้ที่ไม่ก่อให้เกิดรายได้ (เอ็นพีแอล) ให้อยู่ในระดับที่เหมาะสมได้
นอกจากนี้ ธนาคารยังมีบริการยูโอบี บิซิเนส แอพพลิเคชั่นโทรศัพท์มือถือสำหรับเอสเอ็มอี โดยให้ข้อมูลอัตราแลกเปลี่ยนล่าสุด ข้อมูลด้านเงินฝากและสินเชื่อ การบริหารเงินสด รวมทั้งบทวิเคราะห์และข่าวเกี่ยวกับตลาดต่างประเทศ เนื่องจากผลสำรวจ พบว่า เอสเอ็มอีในไทย 63% หาโอกาสขยายธุรกิจไปยังต่างประเทศ ปัจจุบันมีผู้ดาวน์โหลดแอพพลิเคชั่นกว่า 600 คน โดยมากกว่าครึ่งหนึ่งเป็นลูกค้าของธนาคาร